Николай Лилиев
Ти сплиташ в упоение ресници…

chitanka.info

Студена е душата ми, царице,

любов не ще обвърже моя път!

Николай Райнов

Ти сплиташ в упоение ресници

и не съзираш оня смъртен кът,

над който тъмна реч ще изрекат

на бледна смърт пленителните жрици.

Безследни в твоя поглед ще заспят

на плаха вечер плахите зарници,

студена е душата ми, царице,

любов не ще обвърже моя път!

Под моя праг ранила е нощта,

огромно слънце в моя свят залязва,

и моят рог отдавна протръби.

Сред сините пустини на скръбта

безстрастно мрачен схимник ще разказва

гибелността на лихи две съдби.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.